12.		Žiadosť o povolenie úľavy zo sankcie
			(§ 157 zákona č. 563/2009 Z. z. o správe daní – daňový poriadok)
PEKI, spol. s r.o., Rázusova 11, Levice, DIČ 82923456
Daňový úrad NITRA
pobočka Levice
Nám. E. M. Šoltésovej 14
934 01 Levice
Levice 17. 8. 2022
Vec:		Žiadosť o povolenie úľavy zo sankcie alebo odpustenie sankcie
Podľa § 157 ods. 1 písm. c) zákona č. 563/2009 Z. z. o správe daní – daňový poriadok žiadam o povolenie úľavy alebo odpustenie sankcie zo sankcie; ide o úrok z omeškania, ktorý správca dane vyrubil za nezaplatenie preddavkov na dani z príjmov právnickej osoby na zdaňovacie obdobie roku 2019 včas a v plnej výške, rozhodnutím č. 223/210/77341/Le/2022 zo dňa 6. 5. 2022 vo výške 8 503,25 € (slovom osemtisícpäťstotri eura a dvadsaťpäť centov), ktoré boli vyrovnané zaplatením daňovej povinnosti týkajúce sa tohto zdaňovacieho obdobia.
Povinnosť platiť preddavky na daň z príjmov právnickej osoby nám vznikla na základe daňovej povinnosti za zdaňovacie obdobie roka 2018, ktorý bol pre našu spoločnosť mimoriadne úspešný. Žiaľ, priaznivý vývoj podnikateľských aktivít z roku 2019-2020 už nepokračoval, práve naopak došlo k poklesu podnikateľských aktivít aj z dôvodu pandémie, ktorú spôsobil vírus COVID-19 vo svete počnúc 12. 3. 2020. Z dôvodu zníženého odbytu sme boli nútení zatvoriť jednu prevádzku a nedokázali sme preddavky na daň z príjmov platiť tak, ako nám vyplynulo zo zákona o dani z príjmov. 
Vyrubenú výšku sankcie sme neuhradili, pretože máme veľké finančné problémy a len s mimoriadnym úsilím zabezpečujeme chod výroby a platenie mzdy zamestnancom a platenie sociálnych odvodov za týchto zamestnancov. Výška vyrubenej sankcie je pre našu firmu aj v tomto období likvidačná.
Žiadame pri povolení úľavy alebo o odpustenie tejto sankcie a pritom zohľadniť aj skutočnosti, že sme si svoje doterajšie daňové povinnosti plnili včas a v ustanovenej lehote a v správnej výške. Po podaní daňového priznania k dani z príjmov právnickej osoby za zdaňovacie obdobie roka 2020 nevznikol nedoplatok voči štátnemu rozpočtu. Zároveň poznamenávame, že podnikáme v časti Slovenska s vysokou nezamestnanosťou (13,85 %), pričom naša spoločnosť zamestnáva 150 ľudí z blízkeho okolia Levíc.
Zároveň uvádzame, že v marci 2022 nám bolo doručené oznámenie indexe daňovej spoľahlivosti, ako výsledok bodového hodnotenia podľa určených a kritérií pre určenie tohto indexu ako spoľahlivý daňový subjekt. 
Mojmír Krivosuský, v.r.
konateľ spoločnosti
Príloha:
1.	Kolková známka v hodnote 16,50 €
Poznámka k postupu pri podaní žiadosti o povolenie úľavy zo sankcie alebo odpustenie sankcie
Postup povolenia úľavy zo sankcie alebo odpustenie sankcie upravuje § 157 daňového poriadku.
Úľavu zo sankcie alebo odpustenie sankcie možno povoliť fyzickej osobe alebo právnickej osobe; na povolenie úľavy nie je právny nárok.
Podľa odseku 1 písm. a) možno povoliť úľavu alebo odpustiť sankciu len fyzickej osobe na základe žiadosti, ak táto osoba preukáže, že by jej zaplatením bola vážne ohrozená výživa daňového subjektu alebo osôb odkázaných na jeho výživu.
Podľa odseku 1 písm. b) môže povoliť úľavu zo sankcie sankciu, ak daňový subjekt, ktorým je právnická osoba, preukáže, že by jej zaplatenie viedlo k ukončeniu jeho činnosti a výnos z jeho likvidácie by bol pravdepodobne nižší než vyrubená sankcia, ak ide o daňový subjekt, ktorým je fyzická osoba, tento podnikateľ preukáže, že by jej zaplatenie viedlo k ukončeniu jeho činnosti.
Podľa odseku 1 písm. c) môže povoliť úľavu zo sankcie alebo odpustiť sankciu, ktorému bola uložená alebo vyrubená z dôvodu, že daňový subjekt nesprávne vykázal daňovú povinnosť, alebo nesplnil povinnosť v lehote ustanovenej podľa tohto zákona alebo osobitných predpisov z dôvodu nesprávneho uplatňovania právneho predpisu.
Ak ide o úľavu zo sankcie alebo o odpustenie sankcie prislúchajúcej k dani podľa odseku 1, je daňový subjekt povinný preukázať aj zaplatenie tejto dane okrem sankcie.
Povolenie úľavy zo sankcie alebo odpustenie sankcie môže ministerstvo financií, finančné riaditeľstvo, daňový úrad alebo colný úrad v závislosti od výšky sankcie, ktorú žiada daňový subjekt odpustiť alebo povoliť úľavu z vyrubenej sankcie. 
Podľa odseku 3 finančné riaditeľstvo na žiadosť daňového subjektu odpustí sankciu z dôvodov uvedených v odseku 1 písm. a) alebo môže povoliť úľavu zo sankcie alebo odpustiť sankciu z dôvodov uvedených v odseku 1 písm. b) a c), ak výška uloženej sankcie v jednotlivom prípade nepresiahne, ak ide o
a)	fyzickú osobu, sumu 166 000 eur,
b)	právnickú osobu, sumu 1 660 000 eur.
Ak suma sankcie na odpustenie alebo povolenie úľavy zo sankcie presahuje sumy (166 000 € alebo 1 660 000 €), odpustenie sankcie alebo povolenie úľavy zo sankcie môže povoliť len ministerstvo za rovnakých podmienok ako finančné riaditeľstvo alebo daňový úrad alebo colný úrad, ktoré ustanovuje § 157 daňového poriadku.
Podľa odseku 4 Daňový úrad a colný úrad na žiadosť daňového subjektu odpustí sankciu z dôvodov uvedených v odseku 1 písm. a) alebo môže povoliť úľavu zo sankcie alebo odpustiť sankciu z dôvodov uvedených v odseku 1 písm. b) a c), ak výška uloženej sankcie v jednotlivom prípade nepresiahne, 
a)	fyzickú osobu, sumu 33 200 eur,
b)	právnickú osobu, sumu 332 000 eur.
Žiadosť o povolenie úľavy zo sankcie alebo odpustenie sankcie sa predkladá správcovi dane. Správca dane je povinný túto žiadosť postúpiť príslušnému orgánu, ak nie je príslušný o nej rozhodnúť vzhľadom na výšku sankcie, ktorú žiada daňový subjekt odpustiť alebo povoliť úľavu. Odpustenie sankcie alebo povolenie úľavy zo sankcie sa považuje za nepriamu pomoc formou poskytnutia výhody príjemcovi v nepeňažnej forme podľa § 6 ods. 2 písm. c) úľava na penále, pokute, sankčnom úroku alebo na iných sankciách zákona č. 358/2015 Z. z. o úprave niektorých vzťahov v oblasti štátnej pomoci a minimálnej pomoci a o zmene a doplnení niektorých zákonov (zákon o štátnej pomoci), ktorým bol zrušený zákon č. 231 /1999 Z. z. o štátnej pomoci s účinnosťou od 1. 1. 2016 v súlade s pravidlami Európskej únie pre minimálnu pomoc nadväzne na Článok 107 ods. 1 Zmluvy o fungovaní Európskej únie. 
O povolení úľavy zo sankcie alebo o odpustení sankcie sa vydáva podľa odseku 6 rozhodnutie, proti ktorému nemožno podať odvolanie. O nevyhovení žiadosti daňového subjektu o povolenie úľavy zo sankcie alebo o odpustenie sankcie sa zašle daňovému subjektu písomné oznámenie.
Vzor žiadosti o povolenie úľavy zo sankcie alebo odpustenie sankcie ustanovenie § 157 daňového poriadku neurčuje.
Podanie žiadosti o povolenie úľavy zo sankcie alebo odpustenie sankcie podlieha povinnosti zaplatiť správny poplatok vo výške 16,50 € [položka 144 písm. c) sadzobníka správnych poplatkov], ktorého zaplatenie daňový subjekt preukáže ako prílohu k tejto žiadosti o jeho zaplatení. 
Ak daňovník zaplatí správny poplatok elektronicky,výška správneho poplatku sa podľa § 6 ods. 2 zákona č. 145/1995 Z. z. o správnych poplatkoch v z.n.p. znižuje na 50 % z poplatku určeného podľa sadzobníka; toto zníženie správneho poplatku sa vzťahuje na všetky spoplatnené úkony a konania vykonávané na základe návrhu podaného elektronickými prostriedkami, napr. pri správe daní.